টাকা চুরির অভিযোগে ১০ বছরের বালককে বাড়িতে তিনদিন আটকে গরম খুন্তির ছ্যাঁকা দেওয়ার অভিযোগ উঠল এক দম্পতির বিরুদ্ধে। অভিযুক্ত সুশান্ত ঘোষ দমদম বেদিয়াপাড়া এলাকায় সিপিএমনেতা বলে পরিচিত। এই ঘটনায় তিনি এবং তাঁর স্ত্রী উমার বিরুদ্ধে মঙ্গলবার দমদম থানায় এফআইআর করেছে বালকটির পরিবার। 
বেদিয়াপাড়ার পল্লি উন্নয়ন ক্লাব সংলগ্ন এলাকায় সুশান্তের বাড়িতে ভাড়া থাকে কৃষ্ণ সিংহ নামে ওই বালকের পরিবার। চতুর্থ শ্রেণির ওই পড়ুয়ার মা মানসিক ভারসাম্যহীন। বাবা আগেই বাড়ি ছেড়ে চলে গিয়েছেন। বর্তমানে দিদিমা পার্বতী এবং এক মাসির কাছে থাকে কৃষ্ণ। স্থানীয় সূত্রের খবর, গত শনিবার সুশান্ত এবং তাঁর স্ত্রী ১০০ টাকা চুরির অপবাদে কৃষ্ণকে প্রথমে মারধর করেন। এরপর তাকে একটি ঘরে তালাবন্ধ করে রাখা হয়। ওইদিন নাতির খোঁজ করতে গেলে দিদিমা পার্বতীকেও ওই সিপিএম নেতা মারধর করে আটকে রাখেন বলে অভিযোগ। 
এরই মধ্যে রবিবার কোনওমতে সেখান থেকে পালাতে সক্ষম হন পার্বতী। তিনি ওইদিন দমদম থানায় সুশান্তদের বিরুদ্ধে অভিযোগ জানিয়েছিলেন। কিন্তু পুলিশ কোনও পদক্ষেপ করেনি বলে অভিযোগ। অবশেষে এদিন স্থানীয় বাসিন্দারা জানতে পেরে বালকটিকে উদ্ধার করে হাসপাতালে নিয়ে যান। কৃষ্ণ জানিয়েছে, চুরির অভিযোগ মেনে না নেওয়ায় ওই দম্পতি শনিবার তার মাথায় ভারী বস্তু দিয়ে মেরেছিল। তাকে হিঁচড়ে নিয়েও যায়। এদিন তার সর্বাঙ্গে একাধিকবার গরম খুন্তির ছ্যাঁকা দেওয়া হয়েছে। রাতেই ওই পাড়ায় যায় পুলিশ। তবে গভীর রাত পর্যন্ত পুলিশ ওই দম্পতির খোঁজ পায়নি।
একটি সূত্রের দাবি, পার্বতীদের কাছ থেকে সুশান্তের পরিবার ১০ হাজার টাকা নিয়েছিল। সেই টাকা যাতে ফেরত দিতে না হয়, সেজন্যই হয়তো চুরির ‘গল্প’ সাজিয়েছেন ওই দম্পতি। এই ঘটনায় স্থানীয়েরা সকলেই তাঁদের উপর ক্ষুব্ধ। তৃণমূলের স্থানীয় নেতা মৃন্ময় দাস বলেন, ‘‘এটা নিন্দনীয় ঘটনা। আমরা চাই ওদের কড়া শাস্তি হোক।’’